b'\n_START_ARTICLE_\nZaviralci TNF-alfa\n_START_PARAGRAPH_\nZaviralci TNF-alfa (zaviralci dejavnika tumorske nekroze alfa) so skupina biolo\xc5\xa1kih zdravil (monoklonskih protiteles ali topnih receptorjev), ki ve\xc5\xbeejo TNF-alfa in ga s tem inaktivirajo. Mednje sodijo adalimumab, certolizumab pegol, etanercept, golimumab, infliksimab. Inaktivirajo  dejavnik tumorske nekroze alfa (TNf-\xce\xb1), ki ima pomembno vlogo v patogenezi vnetnih bolezni in je najpomembnej\xc5\xa1i citokin, ki spodbuja vnetje. Uporabljajo se za zdravljenje nekaterih avtoimunskih bolezni, na primer revmatoidnega artritisa in drugih revmati\xc4\x8dnih bolezni, crohnove bolezni, luskavice ... Med ne\xc5\xbeelenimi u\xc4\x8dinki, ki se lahko pojavijo ob zdravljenju z zaviralci TNF-alfa, so oku\xc5\xbebe (na primer reaktivacija tuberkuloze), reakcije na mestu vboda, infuzijska reakcija, pojav rakavih bolezni, spremembe v krvni sliki in sindromi, podobni avtoimunskim boleznim.\n_START_SECTION_\nMehanizem delovanja\n_START_PARAGRAPH_\nDejavnik tumorske nekroze alfa (TNf-\xce\xb1) ima pomembno vlogo v patogenezi vnetnih bolezni in je najpomembnej\xc5\xa1i citokin, ki spodbuja vnetje. Zaviralci TNF-alfa zavrejo delovanje tega dejavnika, ki je vpleten v \xc5\xa1tevilne sistemske in ko\xc5\xbene avtoimunske bolezni.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nMed ne\xc5\xbeelenimi u\xc4\x8dinki, ki se lahko pojavijo ob zdravljenju z zaviralci TNF-alfa, so oku\xc5\xbebe (na primer reaktivacija tuberkuloze), reakcije na mestu vboda, infuzijska reakcija, pojav rakavih bolezni, spremembe v krvni sliki in sindromi, podobni avtoimunskim boleznim._NEWLINE_Za oku\xc5\xbebe so bolniki, ki prejemajo zaviralec TNF-alfa, dovzetnej\xc5\xa1i zaradi zaviranja imunskega sistema. Zdravljenje z zaviralci TNF alfa je na primer povezano z_NEWLINE_zve\xc4\x8danim tveganjem za reaktivacijo latentne tuberkuloze. Pred uporabo teh zdravil je vedno treba pri bolniku opraviti presejalne teste za tuberkulozo in po potrebi pred za\xc4\x8detkom zdravljenja uvesti tudi ustrezno kemoprofilakso tuberkuloze. Tveganje za pojav tuberkuloze pri osebah, zdravljenih z zaviralci TNF-alfa, je odvisno od vrste in trajanja zdravljenja, izpostavljenosti povzro\xc4\x8ditelju ter so\xc4\x8dasnega prejemanja drugih imunosupresivnih zdravil (npr. glukokortikoidi), v povpre\xc4\x8dju pa je tveganje za oku\xc5\xbebo pove\xc4\x8dano za 25\xc2\xa0%._NEWLINE_Nekoliko je zve\xc4\x8dano tveganje za vznik nemelanomskega raka ko\xc5\xbee, podatki o zve\xc4\x8danju tveganja za maligni melanom pa so dvoumni, zato je potrebna ustrezna preventiva in spremljanje. Glede na poznane podatke tveganje za pojav \xc4\x8dvrstih tumorjev ob zdravljenju z biolo\xc5\xa1kimi zdravili ni zve\xc4\x8dano. Sum na zve\xc4\x8dano tveganje za vznik limfoma pri zdravljenju revmatoidnega artritisa z zaviralci TNF-alfa ni bil potrjen.'